Ψητά λαχανικά με κρούστα από πλιγούρι
Η κρούστα από πλιγούρι δίνει ξεχωριστό χαρακτήρα σε αυτά τα ψητά λαχανικά. Μπορούμε να τα σερβίρουμε ως έχουν ή ως συνοδευτικό, με μοσχαρίσιο κρέας, γαλόπουλα ή χοιρινό.
700 γρ. μανιτάρια πλευρώτους, 2 μικρά κρεμμύδια, ξερά, 15 μικρές πατάτες (κατά προτίμηση βιολογικές), 2 πράσα (μόνο το άσπρο κομμάτι), 200 γρ. γραβιέρα, τριμμένη, 200 γρ. πλιγούρι, βρασμένο, ελαιόλαδο, αλάτι, φρεσκοτριμμένο πιπέρι
Για τα ψητά λαχανικά με κρούστα από πλιγούρι, πρώτα κόβετε τα πράσα, τα κρεμμύδια και τις πατάτες σε λεπτές ροδέλες. Τα μανιτάρια τα κόβετε σε μικρά κομμάτια.Σε ένα αντικολλητικό τηγάνι βάζετε τα λαχανικά να ψηθούν σε πολύ λίγο λάδι, προσθέτοντας αλάτι και φρεσκοτριμμένο πιπέρι. Με μια ξύλινη κουτάλα τα ανακατεύετε για να ψηθούν απ’ όλες τις πλευρές.Προθερμαίνετε το φούρνο στους 180° C.Βάζετε τα λαχανικά σ’ ένα πυρέξ, τα ανακατεύετε και προσθέτετε λίγο αλατοπίπερο ακόμα. Σ’ ένα μπολ ανακατεύετε το βρασμένο πλιγούρι με την τριμμένη γραβιέρα και τα απλώνετε πάνω από τα λαχανικά.Ψήνετε το φαγητό για 15', μέχρι να γίνει μια κρούστα πάνω από τα λαχανικά.Το σερβίρετε ζεστό μέσα στο σκεύος ή ως γαρνιτούρα σε κάθε πιάτο.
Μανιτάρια,Πατάτες,Πλιγούρι,Χορτοφαγικά